*Приложение 4*

**Информация за текущото състояние на “Център за психично здраве – София” ЕООД, гр. София**

“Център за психично здраве – София” ЕООД, гр. София с ЕИК 000770257 е лечебно заведение, еднолично дружество с ограничена отговорност, в което министърът на здравеопазването упражнява правата на държавата като едноличен собственик на капитала. Центърът за психично здраве е с предмет на дейност: Извършване на спешна психиатрична помощ; диагностика и лечение на лица психични разстройства; периодично наблюдение и консултации на лица с психични разстройства и домашен патронаж; психотерапия и психосоциална рехабилитация; психиатрична и психологична експертна дейност; създаване и поддържане на регионална информационна система на лица с психични разстройства за нуждите на регистъра по чл. 147а, ал. 1 от Закона за здравето; промоция, превенция и подобряване психичното здраве на заселението; информиране на обществеността по проблемите на психичното здраве; научноизследователска дейност в областта на психичното здраве и социални услуги по реда на Закона за социалното подпомагане. „Център за психично здраве – София” обслужва населението на Софийска област със специализирана амбулаторна и стационарна психиатрична медицинска помощ.

Мисията на „ЦПЗ – София“ ЕООД е извършване на диагностика и лечение на психични заболявания на пациентите, обърнали се към него или преведени от други лечебни заведения, с цел повишаване качеството им на живот, а чрез тях и на техните близки. Центърът предоставя специализирани консултативни и болнични медицински услуги с високо качество и ефективност, и осигурява своевременен достъп на всички нуждаещи се от тях граждани от Софийска област, както и на всички насочени към него от общопрактикуващите лекари и специалисти от медицински и диагностично- консултативни центрове пациенти. Формулираните стратегически цели включват: Подобряване и промоция на психичното здраве на обслужваното население; Намаляване смъртността, свързана с психични заболявания, суицидопревенция; Подобряване качеството на психиатричните услуги и интервенции чрез внедряване в практиката на национални стандарти, протоколи за качество, консенсуси за профилактика, диагностика и лечение на психичните заболявания; Адаптиране работата на центъра към нуждите на потребителите; Включване в практиката на нови терапевтични подходи и средства и др.

Към 30.09.2023г. дружеството отчита текущ финансов резултат загуба в размер на -278 хил. лв. и общо финансов резултат (отчитащ натрупана печалба и загуба от предходни години) загуба в размер на -51 хил. лв. Приходите към 30.09.2023г. са в размер на 1 789 хил. лв., от които 0,5% са приходи от НЗОК, 93,3 са приходите от МЗ и 6,2 % са приходи от други източници. Разходите за периода са 2 067 хил. лв., от които 13,6% са разходи за материали, 66,7 % са разходи за персонал и 19,7 % са разходи за външни услуги, амортизации и други.

Общо собственият капитал на дружеството е 1 185 хил. лв. при записан капитал от 1 058 хил.лв. Стойността на активите към края на трето тримесечие на 2023 г. е
4 624 хил. лв., а задълженията към 30.09.2023 г. са 438 хил. лв., като се отчита липса на просрочени задължения. Персоналът на болницата е 58 души, от които 15 лекари, 14 специалисти по здравни грижи и 14 санитари. През третото тримесечие на 2023 г. броят на преминалите болни е 406 пациента, при среден брой легла 52 и заетост 90%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=175> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>